AfriForum: ‘Staatsrede bied weinig antwoorde op krisissituasies in die land’President Jacob Zuma lewer sy staatsrede. Foto: @GCIS_Media Alana Bailey, die adjunk uitvoerende hoof van AfriForum, sê helaas is weinig ook gedoen om die regering se aandeel in die skep van die probleme te identifiseer en is dit eerder op die rug geklop vir negeerbare prestasies. “Die president het tereg genoem dat onderwys ŉ sleutel tot die sukses van enige land is – en meer so in die geval van Suid-Afrika waar sowat ŉ derde van die bevolking onder 15 is. Tog beskerm hy skynbaar die reg van onderwysers om te staak en skram weg van moeilike vrae, byvoorbeeld wanneer skole al hulle handboeke gaan ontvang, en of die ANA-toetse en matriekuitslae van 2012 enigsins geloofwaardig is.” Bailey sê dieselfde kan gesê word van misdaad. “Die president skryf die daling van misdaadsyfers aan ŉ meer effektiewe polisiediens en wetgewing toe, maar maak geen melding van die feit dat privaat sekuriteitsmaatskappye en gemeenskapsveiligheidsinisiatiewe ŉ enorme rol speel in die bestryding van misdaad nie. Terwyl die land sowat drie privaat sekuriteitspersone benodig vir elke polisieman om ons misdaadsyfers met so min te verminder, is daar nog geen rede tot ŉ klop op die skouer vir die regering nie.” Bailey sê die president se kommentaar oor die grondkwessie is egter die saak wat AfriForum die meeste bekommer. “Weer eens verwys hy na die noodsaak om van die beginsel van ‘gewillige koper, gewillige verkoper’ af te wyk. Geen erkenning word gegee aan die feit dat die staat se wanadministrasie die herverdelingsproses van grond vertraag nie en so word die illusie geskep dat die stadige proses die gevolg van verkopers se gierigheid en onwilligheid is – ŉ gevaarlike wanpersepsie. Hierdie houding van die president doen weinig om Suid-Afrikaners en buitelandse beleggers gerus te stel oor die toekoms van privaatbesit in die land – ŉ sleutelbeginsel vir ŉ suksesvolle ekonomie.”